OBH 3389/1997.
Az állampolgári jogok országgyűlési biztosa általános helyettesének jelentése
Ügyintéző: dr. Németh Andrea

Az eljárás megindulása

A panaszos beadványában sérelmezte a Baranya Megyei Rendőr-Főkapitányság eljárását rendőrhatósági felügyeletet elrendelő határozattal kapcsolatban.

A vizsgálat a panaszhoz, a jogbiztonsághoz való jog érintettsége miatt indult.

A megállapított tényállás

A panaszos a Komlói Rendőrkapitánysághoz fordult, kérte, hogy a rendőrhatósági felügyeletet elrendelő határozatról számára másolatot küldjenek. 

A Rendőrkapitányság kérelmét a szükséges intézkedések megtétele végett továbbította a Baranya Megyei Rendőr-Főkapitánysághoz. A Rendőr-Főkapitányság értesítette a panaszost, hogy a szabálysértés elkövetése miatt keletkezett iratokat a határozat jogerőre emelkedésétől számított 5 évig kell megőrizni. A kért iratok 1996-ban selejtezésre kerültek, így a kért információt nem tudják megküldeni a panaszosnak.

Alkalmazott jogszabályok

1994. évi XXXIV. törvény a Rendőrségről

76. § (1) A Rendőrség a törvényben szabályozott bűnmegelőzési, bűnüldözési (a továbbiakban együtt: bűnüldözési), valamint államigazgatási és rendészeti feladatainak ellátásához - központi, területi és helyi szinten - személyes, illetőleg más adatokat kezel.

A vizsgálat megállapításai

A vizsgálat alkotmányos jogokkal kapcsolatos visszásságot nem állapított meg.

A vizsgálat során a rendelkezésre álló iratokból megállapítható volt, hogy a panaszos által kért rendőrhatósági felügyeletet elrendelő határozatot 1989. 05. 02-én hirdették ki. 

A panaszos a jogorvoslati nyilatkozat aláírását megtagadta, a határozat ellen felülvizsgálati kérelmet terjesztett elő. A felülvizsgálati kérelemben hozott határozat az elsőfokú határozatot helybenhagyta. A határozatot a panaszos aláírásával igazoltan tudomásul vette.

A vizsgálat megállapította, hogy a hatóságok az akkor hatályos jogszabályoknak megfelelően jártak el a határozathozatal, és az ügyintézési eljárás során. 

A Baranya Megyei Rendőr-Főkapitányság eljárása, mely során a rendőrhatósági felügyeletet elrendelő határozatot 1996-ban megsemmisítették, így arról a panaszosnak másolatot nem tudtak küldeni, nem okozott a beadványtevő alkotmányos jogaival kapcsolatban visszásságot.

A Rendőr-Főkapitányság az iratkezeléssel kapcsolatos eljárásról a panaszost az előírásoknak megfelelő módon értesítette. Az ügykezelési szabályzat értelmében a rendőrhatóságnak az elzárással is sújtható szabálysértések elkövetése miatt keletkezett iratokat a határozat jogerőre emelkedésétől számított 5 évig kell megőriznie. Az ügykezelési szabályzat rendelkezéseinek megfelelően jártak el, mikor az említett 1989. 05. 02-én kihirdetett határozatot 1996-ban semmisítették meg. Az ügykezelési szabályzat a rendőrség belső szervezeti és működési szabályzata, mely rendelkezéseinek meghatározása saját hatáskörbe tartozik.

A rendőrhatósági felügyelet intézményét a 4/1985. BM rendelet a rendőrhatósági kényszerintézkedésekről szabályozta, mely rendeletet a 9/1989. BM rendelet helyezett hatályon kívül, hatálytalan 1989. 12. 19-től.

A vizsgálat alkotmányos jogokkal kapcsolatos visszásságot nem tárt fel, ezért ajánlással nem éltem.

Budapest, 1999. február 24.

Dr. Polt Péter